Aber we gseit: Driimische tömmer üs nüd. Au nüd zur Frag, was as mä etz binere Chindergärtneri als Mundart törf gälte luu. We dä das mit einere usem Südtüütschte sig, hätt deer vu dr Ziitig welle wüsse, woner naa dr Abschtimmig d Presidänti vum Zürcher Pro-Komitee abgfraget hätt. «Dialekte, die bei uns gängig sind, sollen im Kindergarten Platz haben», isch iri Antwort gsii. Etz momä aso nu nuch wüsse, was under «gängig» söl verschtande wärde. Und da isch mä im Zwiifelsfall sicher  grosszügig. Dr Hitzfäld zum Biischpiil, deer wüüremer mit sim Lörracher Dialäggt sicher schlugge as Gfätterlischuellehrer - viil anders ischer ja mängmal hütt schu nüd um sini grosse Tschutti-Chind umme. Au di meischte Pfäärer, womä hütt nuch gfindt, chänd ja vu überänne, und wän sich di eltere Lüüt a iri Schpraach mönd gwänne, dä chamä daas sicher au vu dä Chliine erwarte. Lieber schüü schwääbele as mit grüüsige Wörter zürchere (oder glarnere)!